钦定古今图书集成/理学汇编/学行典/第168卷 > 《程伯淳墓表》程颐
## 钦定古今图书集成/理学汇编/学行典/第168卷 > 《程伯淳墓表》程颐

先生名颢，字伯淳，葬于伊川。潞国太师题其墓曰“明
道。”先生弟颐序其所以而刻之石曰：“周公没，圣人之
道不行；孟轲死，圣人之学不传。道不行，百世无善治；
学不传，千载无真儒，无善治，士犹得以明乎善治之
道，以淑诸人，以传诸后，无真儒，天下贸贸焉莫知所
之，人欲肆而天理灭矣。”先生生千四百年之后，得不
传之学于遗经，志将以斯道觉斯民。天不慭遗，哲人
早世，乡人士大夫相与议曰：“道之不明也久矣。”先生
出倡圣学以示人，辨异端，辟邪说，开历古之沈迷。圣
人之道得先生而后明，为功大矣。于是采众议而为
之称，以表其墓。学者之于道，知所向然后见斯人之
为功，知所至然后见斯名之称情。山可夷，谷可堙。明
道之名，亘万世而常存。勒墓石以诏后人。